২০১৮–২০১৯ শিক্ষাবর্ষে একাদশ শ্রেণিতে ভর্তি কার্যক্রম প্রায় শেষ পর্যায়ে রয়েছে। প্রথম দফায় গত ১৩ থেকে ২৪ মে পর্যন্ত আবেদন গ্রহণ করা হয়। ২য় পর্যায়ে আবেদন গ্রহণ করা হয় ১৯ ও ২০ জুন। ৩য় পর্যায়ে আবেদন গ্রহণ ২৪ জুন এবং ফল প্রকাশ ২৫ জুন। সার্বিক প্রক্রিয়া শেষ করে একাদশ শ্রেণির ক্লাস শুরু হবে আগামী ১ জুলাই। প্রথম ও ২য় পর্যায়ে সরকারি কলেজে চান্স না পেয়ে অনেক শিক্ষার্থীই হতাশ। যেহেতু সরকারি কলেজগুলোতে আসন সংখ্যা সীমিত। তাই বাধ্য হয়ে বেশীর ভাগ শিক্ষার্থীকে বেসরকারি কলেজে ভর্তি হতে হয়। একাদশ শ্রেণির ভর্তিতে সরকারি কলেজে আসন সংকটের কারণে চাপ বাড়ছে বেসরকারি কলেজগুলোতে। এক্ষত্রে শিক্ষার মান, অবকাঠামো, দক্ষ ও অভিজ্ঞ শিক্ষক দ্বারা পরিচালিত শিক্ষা প্রতিষ্ঠানগুলোকেই বেছে নিচ্ছে শিক্ষার্থী ও অভিভাবকরা। ভর্তির ক্ষেত্রে মানসম্মত শিক্ষা প্রতিষ্ঠান নির্বাচন খুবই গুরুত্বপূর্ণ। কারণ আগামী দিনে একজন শিক্ষার্থীর চলার পথে এই কলেজ তথা প্ল্যাটফর্ম বিভিন্নভাবে প্রভাবিত করে। সরকারি কিংবা বেসরকারি নয় বরং দিন শেষে একজন শিক্ষার্থী কতটুকু পরিণত এবং চ্যালেঞ্জ মোকাবেলায় সক্ষম সেটিই মুখ্য বিষয়। তাই ভালো শিক্ষা প্রতিষ্ঠান নির্বাচনে শিক্ষার্থী ও অভিভাবকদের সচেতন থাকা অত্যন্ত জরুরি। চট্টগ্রামের কলেজগুলোর মধ্যে অন্যতম চট্টগ্রাম বিজ্ঞান কলেজ।